ฟิทช์เป็นห่วงการเมืองฉุดอันดับเครดิตไทย
ฟิทช์ เรทติ้งส์ ติงไทยเศรษฐกิจและการเมืองอ่อนแอกระทบอันดับเครดิตในอนาคต
5 พ.ย. 2558

ฟิทช์ เรทติ้งส์ ติงไทยเศรษฐกิจและการเมืองอ่อนแอกระทบอันดับเครดิตในอนาคต
สำนักงานบริหารหนี้สาธารณะได้ออกรายงานผลการจัดอันดับความน่าเชื่อถือของประเทศไทย โดย บริษัท ฟิทช์ เรทติ้งส์ เปิดเผยว่า สถานะทางการคลังภาครัฐและภาคต่างประเทศนับเป็นจุดแข็งที่ชัดเจนของประเทศไทย แต่เศรษฐกิจไทยจะยังคงขยายตัวได้ในอัตราที่ต่ำกว่าศักยภาพที่มี
สำหรับฟิทช์มองว่าการเปลี่ยนแปลงโครงสร้างประชากรเป็นสังคมผู้สูงอายุ ความสามารถในการแข่งขันด้านการส่งออกที่ลดลง และหนี้ภาคเอกชนที่เพิ่มสูงขึ้นเป็นอุปสรรคต่อการขยายตัวทางเศรษฐกิจ อีกทั้งการแบ่งแยกทางการเมืองและทางสังคมที่ยังไม่ได้รับการแก้ไขยังส่งผลต่อการเติบโตทางเศรษฐกิจและการจัดอันดับความน่าเชื่อถือ
ทั้งนี้ ฟิทช์ได้ยืนยันอันดับความน่าเชื่อถือของหนี้ระยะยาวและระยะสั้นสกุลเงินต่างประเทศของรัฐบาลที่ BBB+ และ F2 ตามลำดับ